অর্থক্রান্তি প্রতিষ্ঠান। মহারাষ্ট্রের পুণে কেন্দ্রিক এই সংস্থার সঙ্গে যুক্ত রয়েছেন বহু অর্থনীতিবিদ। তাদের তরফেই দেশের আর্থিক হাল বদলানোর এক প্রস্তাব তৈরি করা হয়। যার নাম ‘অর্থক্রান্তি প্রস্তাব’। প্রধানমন্ত্রী নরেন্দ্র মোদীর সঙ্গে ওই সংস্থার পক্ষে অনিল বোকিল দেখা করে সেই প্রস্তাব জমা দেন বলেও খবর। 
ওই প্রস্তাবে দাবি করা হয়, এখন দেশে প্রতিদিন ২.৭ লাখ কোটি টাকা অর্থাৎ বছর ৮০০ লাখ কোটির মতো লেনদেন হয় ব্যাংক-এর মাধ্যমে। মাত্র ২০ শতাংশ টাকার লেনদেন হয় ব্যাংক-এর মাধ্যমে, আর বাকি ৮০ শতাংশ লেনদেনই হয় নগদে। দেশের ৭৮ শতাংশ মানুষ প্রতিদিন ২০ টাকা বা তার নীচে নগদ খরচ করেন। এই পরিস্থিতিতে দেশে বেশি মূল্যের নোটের প্রয়োজনীয়তা নিয়েই প্রশ্ন তুলেছে অর্থক্রান্তি প্রতিষ্ঠান।
ওই সংস্থার দাবি, দেশে সব বড় নোট বাতিল হলে সাতটি সুবিধা পাবে দেশ।
১। নগদ টাকার মাধ্যমে চলা আর্থিক দুর্নীতি একেবারে নির্মূল হয়ে যাবে।
২। কালো টাকা বৈধ হবে, কিংবা গোপনে জমিয়ে রাখা নোট বাতিল কাগজে পরিণত হবে।
৩। অবৈধ টাকার প্রভাবে জমি, বাড়ি, গয়নার দাম বাড়ার সম্ভাবনা থাকবে না। সাধারণ মানুষ সস্তায় সম্পত্তি কিনতে পারবেন।
৪। অপহরণ করে টাকা আদায় করা কিংবা নগদ টাকার বিনিময়ে সুপারি কিলিং-এর মতো অপরাধ নির্মূল করা যাবে।
৫। নগদ টাকার বিনিময়ে জঙ্গিদের মদত দেওয়া বন্ধ হবে।
৬। বেশি দামের সম্পত্তি কেনার সময়ে নগদ টাকায় বিনিময়ের মাধ্যমে জমি বা বাড়ির দাম কম দেখিয়ে রাজস্ব ফাঁকি দেওয়া যাবে না।
৭। বড় নোট বাতিল হলে জাল নোটের কারবারও বন্ধ হবে। কারণ, কম দামের নোট ছাপাতে মূল্যের চেয়ে বেশি খরচ হয়ে যাবে জাল কারবারিদের।
অর্থক্রান্তি প্রস্তাব কার্যকরী হলে সাধারণ মানুষ কী কী সুবিধা পাবেন, তা-ও বলা হয়েছে ওই প্রস্তাবে। 
১। সব জিনিসের দাম কমে যাবে।
২। চাকুরিজীবীরা বেশি টাকা হাতে পাবেন।
৩। সাধারণ মানুষের কেনাকাটার ক্ষমতা বাড়বে।
৪। কেনাকাটা বাড়লে চাহিদা বাড়বে। উৎপাদন বাড়বে, শিল্পায়ন হবে, কর্মসংস্থান বাড়বে।
৫। অতিরিক্ত রাজস্ব আদায় হওয়ায় সরকার শিক্ষা, স্বাস্থ্য, পরিকাঠামো, নিরাপত্তা সহ বিভিন্ন সামাজিক খাতে খরচ বাড়াতে পারবে।
৬। ঋণ নেওয়ার সুবিধা বাড়বে, সেই সঙ্গে ঋণে সুদের হারও কমবে। জমি, বাড়ির দাম কমবে।